Sengene er redt, køleskabene er tomme, og det samme er værelserne. Sådan ser det lige nu ud på 50 værelser på skolehjemmet, der hører til Himmerlands Erhvervs- og Gymnasieuddannelser i Aars. Men de værelser kan snart være fyldt med ukrainske flygtninge. Skolen har nemlig tilbudt at tage imod en del af de ukrainere, der flygter fra deres hjemland for at komme i sikkerhed i Danmark. Og den idé er elev Tias Thulin Kuhlmann med på. - Hvis det var os, der stod i den her situation, ville vi også gerne have hjælp, siger han til TV2 Nord. En selvfølge at hjælpe Ifølge de polske myndigheder har cirka 100.000 ukrainere krydset grænsen mellem Ukraine og Polen, siden invasionen begyndte. Det er direktøren på Himmerlands Erhvervs- og Gymnasieuddannelser, Ulf Givskov Bender, der har fået idéen til at huse 50 af de ukrainske flygtninge, der kommer til landet. Den idé fik han for få dage siden, da russiske tropper invaderede Ukraine, og krigen begyndte. - Det betyder rigtig meget for mig at kunne hjælpe. Når man har evnen til at hjælpe, skal man også gøre det, siger Ulf Givskov Bender. Der er 300 senge på erhvervsskolen, men lige nu er 50 af dem ledige, og de er alle klar til de mange flygtninge, der lige nu krydser de ukrainske grænser. - Jeg synes, at det er en del af at være medborger på den her jord, at vi hjælper hinanden, siger direktøren. Elever lærer af andre kulturer De første ukrainske flygtninge er ankommet til Danmark. Det meddelte Udenrigsministeriet lørdag eftermiddag. Og mange flere kan være på vej den næste tid, men det er uvist, om de vil komme til Himmerlands Erhvervs- og Gymnasieuddannelser. På skolen i Aars ser eleverne dog frem til, at de måske kommer, og de vil glæde sig til at møde en anden kultur. - Jeg går sammen med to færinge og grønlændere, og jeg lærer så meget af dem hver dag, siger Mikkel Vedel Poulsen, der er elev på skolen. - Vi har mange forskellige kulturer på skolen. Færinge, grønlændere og også københavnere, siger Tias Thulin Kuhlmann og smiler.

Opsummering:
Himmerlands Erhvervs- og Gymnasieuddannelser tilbyder at tage imod ukrainske flygtninge. For direktøren er det en selvfølge at hjælpe.